Komission asetus (EY) N:o 1948/2003, annettu 4 päivänä marraskuuta 2003, asetuksen (EY) N:o 174/1999 muuttamisesta Kroatiaan ja Venäjälle vietävien juustojen vientitodistusten ja vientitukien osalta sekä mainitusta asetuksesta poikkeamisesta



Virallinen lehti nro L 287 , 05/11/2003 s. 0013 - 0014



Komission asetus (EY) N:o 1948/2003, annettu 4 päivänä marraskuuta 2003, asetuksen (EY) N:o 174/1999 muuttamisesta Kroatiaan ja Venäjälle vietävien juustojen vientitodistusten ja vientitukien osalta sekä mainitusta asetuksesta poikkeamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon maito- ja maitotuotealan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1255/1999(1), sellaisena kuin se on viimeksi muutettuna asetuksella (EY) N:o 1787/2003(2), ja erityisesti sen 26 artiklan 3 kohdan ja 31 artiklan 14 kohdan, sekä katsoo seuraavaa: (1) Määräpaikan mukaan eriytettyjen erityistoimenpiteiden käyttöönottamiseksi neuvoston asetuksen (ETY) N:o 804/68 soveltamista koskevista yksityiskohtaisista erityissäännöistä maito- ja maitotuotealan vientitodistusten ja vientitukien osalta 26 päivänä tammikuuta 1999 annetun komission asetuksen (EY) N:o 174/1999(3), sellaisena kuin se on viimeksi muutettuna asetuksella (EY) N:o 1392/2003(4), 15 artiklassa säädetään, että vientitodistuksia myönnetään juustojen vientiä varten vain yhdelle määrävyöhykkeelle ja että todistukset koskevat vain kyseisellä vyöhykkeellä sijaitsevaa maata. (2) Asetuksen (EY) N:o 174/1999 15 artiklan 3 kohdan mukaisesti Kroatia kuuluu I vyöhykkeen määrämaihin. Kyseiseen maahan suuntautuvien kauppavirtojen vakauttamiseksi juustojen osalta komission asetuksessa (EY) N:o 951/2003(5) säädetään erityistoimenpiteistä, joihin kuuluu erityisesti vientitodistusten voimassaoloajan rajoittaminen. Kyseisten markkinoiden kehityksen huomioon ottamiseksi Kroatialle olisi luotava erillinen vyöhyke, jotta kyseistä määräpaikkaa varten voitaisiin toteuttaa erityistoimenpiteitä. Jotta kyseisten toimenpiteiden tehokkuutta ei vaarannettaisi, olisi rajoitettava niiden vientitodistusten voimassaoloaikaa, joiden määräpaikkana on Kroatia. (3) Asetuksen (EY) N:o 174/1999 15 artiklan 3 kohdan mukaisesti Venäjä kuuluu VI vyöhykkeen määrämaihin. Venäjälle suuntautuvan juustojen viennin ja vientitodistushakemusten kehityksen vuoksi kyseiselle maalle olisi luotava erillinen vyöhyke, jotta kyseistä määräpaikkaa varten voitaisiin toteuttaa eriytettyjä erityistoimenpiteitä. (4) Asetus (EY) N:o 174/1999 olisi muutettava, ja sen vuoksi mainitusta asetuksesta olisi poikettava sekä kumottava asetus (EY) N:o 951/2003. (5) Tässä asetuksessa säädetyt toimenpiteet ovat maidon ja maitotuotteiden hallintokomitean lausunnon mukaiset, ON ANTANUT TÄMÄN ASETUKSEN: 1 artikla Korvataan asetuksen (EY) N:o 174/1999 15 artiklan 3 kohta seuraavasti: "3. Edellä olevan 1 kohdan soveltamiseksi vyöhykkeet määritellään seuraavasti: a) vyöhyke I: määräpaikan koodit 070, 091 ja 093-096; b) vyöhyke II: määräpaikan koodi 092; c) vyöhyke III: määräpaikan koodi 400; d) vyöhyke IV: määräpaikan koodi 075; e) vyöhyke VI: muut määräpaikan koodit." 2 artikla Poiketen siitä, mitä asetuksen (EY) N:o 174/1999 6 artiklan c alakohdassa säädetään, 1 päivän joulukuuta 2003 ja 31 päivän joulukuuta 2003 välisenä aikana myönnettyjen tuen ennakkovahvistuksen sisältävien Kroatiaan vietävien CN-koodiin 0406 kuuluvien tuotteiden vientitodistusten voimassaoloaika päättyy 31 päivänä joulukuuta 2003. 3 artikla Kumotaan asetus (EY) N:o 951/2003. 4 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Asetuksen 2 ja 3 artiklaa sovelletaan 1 päivästä joulukuuta 2003. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 4 päivänä marraskuuta 2003. Komission puolesta Franz Fischler Komission jäsen (1) EYVL L 160, 26.6.1999, s. 48. (2) EUVL L 270, 21.10.2003, s. 121. (3) EYVL L 20, 27.1.1999, s. 8. (4) EUVL L 197, 5.8.2003, s. 3. (5) EUVL L 133, 29.5.2003, s. 82.